Per Ørum Jørgensen (KD), 2010-12-15:
Tak for det.
Som kristendemokrat tror jeg næsten jeg vil starte med at sige, at jeg ikke føler mig åndeligt beriget oven på debatten i dag.
Den er ved at være lidt triviel, men vi er jo ikke færdige endnu, så det kan da blive bedre.
Jeg vil gerne starte med at sige tak til finansministeren og også til Venstre, De Konservative og Dansk Folkeparti for det konstruktive og gode samarbejde, vi har haft i forbindelse med det finanslovforslag, vi behandler her i dag.
Jeg synes, at det er foregået i en god atmosfære med partier, der har været klar til at løfte det ansvar, som situationen kræver.
Vi kan jo godt bruge rigtig meget tid på at diskutere, hvem der vil give de største skattelettelser, hvor hurtigt man kan afskaffe efterlønnen, og hvor mange offentligt ansatte vi kan fyre, men bundlinjen er jo, som bundlinjen er: Vi står midt i en finanskrise, og derfor har der også været behov for, at partierne har opført sig med ansvarlighed i forhold til de konkrete udfordringer, som vi står over for.
Derfor er jeg egentlig rigtig stolt af og glad for, at vi i Kristendemokraterne gik ind i forhandlingerne, da Liberal Alliance forlod forhandlingslokalet, lagde ansvaret fra sig og viste og udstillede meget, meget tydeligt, at det er et parti, som har meget svært ved at agere rent parlamentarisk.
Vi blev stående og har været med til at sikre, at vi har fået en finanslov, som er økonomisk ansvarlig, og som også er socialt ansvarlig.
Det er jeg rigtig stolt over og glad for.
Det har vi gjort før – det gjorde vi også 1980'erne, da vi var en del af Schlüterregeringen, og der var det bestemt heller ikke nemt, og der måtte man også sluge nogle kameler af hensyn til landets fremtid og til, at vores børn og børnebørn også fik et velfærdssamfund at vokse op i.
Jeg må også sige, at når jeg sådan følger debatten i dag, er jeg er endnu mere bestyrket i min opfattelse af, at det er de rigtige samarbejdspartnere, vi har fundet, når det gælder den økonomiske politik.
Nu har vi hørt Socialdemokraternes bud på en økonomisk politik, som jo mildt sagt ikke er særlig konkret, vi har hørt SF, vi har hørt De Radikale, som så har en helt anden økonomisk politik, og vi har også hørt Enhedslisten, som har en fjerde økonomisk politik.
Altså, mit parti er drevet af, at vi også har et ansvar, der rækker fremad, og der må jeg sige, at det åbenlyst er meget svært at se de fremadrettede økonomiske perspektiver hos de socialistiske partier og De Radikale.
Men så kan man da sige, at man er blevet bestyrket i sin opfattelse på det punkt.
Det var vigtigt for Kristendemokraterne, da vi gik ind i finanslovforhandlingerne, at vi også sikrede, at det var socialt ansvarligt.
Der var to versioner af dette års finanslovaftale: Der var den version, vi sidder med i dag, og så var der en version, der bestod af den, vi sidder med i dag, plus 3 mia. kr. i skattelettelser, som ikke var finansierede.
Det var sådan det, valget stod imellem, og derfor er jeg glad for, at vi i den kreds, der nu har indgået en finanslovaftale, også har fundet plads til at sikre, at det er socialt ansvarligt.
For mens De Konservative og Liberal Alliance kan diskutere, hvem der har givet de største skattelettelser, og hvem der vil give de skattelettelser og hvordan og hvorledes,
så er der jo altså en virkelighed lige uden for vinduerne.
Vi kan se, at der ifølge undersøgelser i år er 56.000 børn, der egentlig ikke er så optaget af, hvad de får i julegave – de er faktisk optaget af, om de får en julegave.
Det er den virkelighed, der er uden for vinduerne, og hvor vi er nødt til at gå ind og tage ansvar.
For Kristendemokraterne har det været vigtigt at sikre nogle resultater og også sætte nogle fingeraftryk på den her finanslov, som understreger det værdigrundlag, vi har, nemlig at medmenneskeligheden er den bærende faktor, at vi er optaget af ansvaret for de kommende generationer, og at vi også er optaget af at sikre plads til det nære og det overskuelige – også det liv, der foregår uden for storbyerne.
Det har vi sikret med nogle konkrete resultater.
Jeg vil egentlig prøve at anskueliggøre, hvad det er for en indflydelse, Kristendemokraterne har haft i forbindelse med den her finanslovaftale.
Vi har sikret, at der bliver det antal hospicepladser i Danmark, som eksperterne siger der er behov for, så vi allerede i 2011 kommer op på 220 hospicepladser og i 2014 når op på 250 hospicepladser.
Det betyder noget for dem, der har været på venteliste, og som gerne vil have en værdig afslutning på deres liv.
Det betyder noget for de familier, som er i den situation helt konkret.
Vi har sikret en bedre lindrende pleje, ved at der bliver nogle palliative udrykningsteam, der kan gå ud og styrke vores praktiserende læger, og som kan styrke medarbejderne i sundhedssektoren som sådan, så vi også får mere faglighed ind på det område.
Det er noget, der konkret kommer til at betyde noget for mennesker.
Vi har været inde at sikre, at mellemindkomstgruppen får råd til at sende deres børn på efterskole.
Vi har sikret, at befordringstilskuddet til friskoleeleverne blev genindført, og vi har styrket højskolerne.
Vi har styrket infrastrukturen i udkantsområderne ved at få en dato og sikre finansiering for en motorvej mellem Herning og Holstebro.
Det betyder, at virksomhederne bliver boende i vest og ikke flytter til øst.
Det betyder, at man bedre kan rekruttere arbejdskraft.
Det er med til at skabe vækst og udvikling.
Vi har sikret, at der kommer et videncenter for kystturisme, så vi styrker turismen og skaber nye arbejdspladser, også i vores landdistrikter.
Mange af de her job er job, hvor man måske ikke lige skal have en ph.d., men som der er behov for, og de vil få et løft, ved at vi styrker turismen.
Desuden har vi i forbindelse med satspuljeforhandlingerne også ydet vores bidrag.
Og så er der en væsentlig ting, som også vil komme til at få konkret betydning.
Det er den pulje på 25 mio. kr. som vi fik til sociale indsatser i 2011.
Nu spurgte jeg jo Socialdemokraternes ordfører og sådan set også SF's ordfører om, hvad man sådan bare inden for det sidste halve år havde leveret af konkrete resultater i forhold til de socialt udsatte grupper, som man har talt så varmt om, bare ét eksempel.
Det var kun snak, kun snak, og jeg bliver nødt til at sige, at når det handler om de sindslidende, de folk med misbrugsproblemer eller andre udsatte, som er vant til at bruge Natcaféen på Nørrebro, som er vant til at bruge Varmestuen i Slagelse, som er vant til at bruge Den Blå Paraply, som er et værested i Randers, Den Blå Sociale Café i Hjørring, Perlen i Nykøbing Mors, Café Vita i Gellerupparken eller Center for Seksuelt Misbrugte i Odense – nu nævner jeg bevidst de socialdemokratiske kommuner, hvor man har skåret ned på tilskuddet i forhold til de udsatte grupper – så er det Kristendemokraterne, der går ind og sikrer, at de mennesker har et sted at gå hen efter nytår.
Vi er jo ikke herre over, hvordan de skærer ned i kommunerne, men det viser også bare, at socialdemokratiske kommuner lige nu skærer ned i forhold til de udsatte grupper.
Så vil hr. Morten Bødskov nok sige: Jamen det er jo regeringens skyld.
Næh, det er kommunalbestyrelserne, der prioriterer på den måde, så den udsatte person, som er vant til at komme på Natcaféen på Nørrebro, går hen til en lukket dør.
Det er Kristendemokraterne, der så sørger for, at den dør er åben, ved at gå ind og tage ansvar politisk.
Det er sådan set meget, meget konkret.
Vi har jo fået kritik, bl.a. på grund af at vi har sikret en udlændingeaftale, som vi ikke er en del af, men som vi selvfølgelig støtter, da vi er en del af finansloven, men vi har skabt konkrete resultater for de allersvageste, der er uden for døren.
Så kan man sige alle de ting, man gerne vil, men hvor er de konkrete resultater?
Derfor er det måske ikke helt forkert at sige – nu er jeg jo vestjyde og en beskeden mand, så jeg synes, det er store ord – at Kristendemokraternes ene mandat faktisk har større indflydelse på det danske samfund lige nu, end Socialdemokraterne og SF har tilsammen, men det er åbenbart sandheden.
Det er jeg da stolt af, og derfor er jeg glad for, at vi kan støtte den her finanslov, og jeg er glad for den proces, vi har haft omkring den.